Lena Meyer-Landrutová

Lena Meyer-Landrut (* 23. máj 1991, Hannover) známa ako Lena je nemecká speváčka, víťazka celoeurópskej Eurovision Song Contest 2010 (skrátene Eurosong, predtým Veľká cena Eurovízie) za rok 2010 v nórskom Oslo.

Rodina 
Jej starý otec z otcovej strany Andreas Meyer-Landrut pracoval v diplomatických službách. V rokoch 1980 – 1983 a potom aj v časoch Gorbačovovej „perestrojky“ (1987 – 1989) bol veľvyslancom Spolkovej republiky Nemecko v bývalom Sovietskom zväze. Po návrate do Nemecka pôsobil v rokoch 1989 – 1994 vo funkcii šéfa kancelárie prezidenta Richarda von Weizsäckera.

Stará mama z matkinej strany Hanna Karatsony von Hodos pochádza z maďarskej šľachtickej rodiny.

Otec opustil rodinu, keď Lena mala dva roky. Teraz, keď je slávna, chcel by sa s ňou údajne znova stretnúť. Jej víťazné vystúpenie na Eurosongu sledoval v televízii a vyhlásil, že je na ňu hrdý.

Cesta ku kariére 
Aj keď sa Lena od malička zaujímala o hudbu, neprihlásila sa na žiadnu školu s umeleckým zameraním. Spočiatku sa venovala tancu klasickému aj modernému, vrátane hip-hopu a džezového tanca. V roku 2009 sa pokúsila o hereckú dráhu. Zahrala si vo filmoch K11 – Komisári v akcii a Sudca Alexander Hold. Vystúpila aj v reality show televízie RTL Bitte helfen Sie mir (Pomôžte mi, prosím). Práve nahé šteklivé scény v bazéne, ktorými sa  predviedla v tejto show, jej podľa jej vlastného vyjadrenia dopomohli na ceste ku kariére.

Účasť na Eurosongu

2010: víťazný debut
Na jeseň 2009 sa prihlásila do castingu mediálne podporovaného televíziami ARD a ProSieben pod názvom Unser Star für Oslo (Naša hviezda v Oslo). Spomedzi 4500 uchádzačov sa prebojovala do dvadsaťčlenného finále a v piatok 12. marca 2010 získala právo reprezentovať Nemecko vo finále Eurosongu v Oslo.

V sobotu 29. mája 2010, šesť dní po svojich devätnástych narodeninách, vystúpila pod štartovým číslom 22 ako jedna z 25 finalistov Eurosongu 2010 v Oslo. Svojím vystúpením, predovšetkým rytmickosťou svojej súťažnej skladby Satellite (spievala ju v angličtine), ale aj pohybovým prejavom očarila hlasujúcich divákov v mnohých krajinách Európy, čo jej vynieslo suverénne prvé miesto v súťaži. Stala sa tak iba druhou nemeckou víťazkou v histórii tejto súťaže. Prvý triumf zažilo Nemecko v roku 1982 zásluhou speváčky Nicole a jej súťažnej skladby Ein bißchen Frieden.

2011: pokus o obhajobu
V histórii súťaže Eurosong nebolo častým javom, aby víťaz niektorého z ročníkov reprezentoval svoju krajinu aj v nasledujúcom roku. Lena je jednou z mála výnimiek a 14. mája 2011 bude na domácej pôde v Düsseldorfe obhajovať triumf z roku 2010. Vo verejnom elektronickom hlasovaní spomedzi šiestich kandidátskych skladieb fanúšikovia rozhodli, že düsseldorfskom finále Lena vystúpi so súťažnou skladbou Taken by a Stranger.

Diskografia

Albumy 
 2010 My Cassette Player
 2011 Good News
 2012 Stardust
 2015 Crystal Sky
 2019 Only Love, L

Single 
 2010 Satellite
 My Cassette Player
 2010 Bee
 My Cassette Player
 2010 Love Me
 My Cassette Player
 2010 My Cassette Player
 My Cassette Player
 2011 Taken by a Stranger
 Good News

Videografia 
 2010: Satellite
 2010: Touch a New Day

Literatúra 
 Pamela Runkel: Lovely Lena – Mit Satellite zu den Sternen, Lingen, 2010, ISBN 3-941118-48-X,
 Thomas Allstedt: Unsere Lena – Ein Mädchen verzaubert Europa, Zeitgeist Media, 2010, ISBN 978-3-934046-21-4,
 Michael Fuchs-Gamböck, Thorsten Schatz: Lena – Einfach raus und leben, Heyne, 2010, ISBN 978-3-453-64048-1,

Referencie

Iné projekty

Externé odkazy 
 oficiálna stránka – www.lena-meyer-landrut.de

Zdroj 

 
Nemecké speváčky
Víťazi Eurovision Song Contest
Osobnosti z Hannoveru